[Uudist täpsustatud 6. detsembril 2016. Algselt väitis artikkel, et õppusele tuli kohale ligi 90 protsenti kutsutud reservväelastest.]

Kaitseminister Margus Tsahkna ütles, et praeguseks on lisaõppekogunemisele kutsutud reservüksused mehitatud ja võitlusvõimelised. Ta pidas seda kinnituseks Eesti reservarmee süsteemi heast toimimisest.

„Sain täna hommikul kaitseväelastelt ettekande, et kõik reservist teenistusse kutsutud üksused on mehitatud ettenähtud mahus ja saavutanud lahinguvalmiduse. Lisaõppekogunemisele kutsutud üksuste ametikohtadest on täidetud 88 protsenti,“ lausus minister.

Kaitseministeeriumi pressiesindaja Andres Sang ütles ERRi portaalile, et täpset kohaletulnute arvu ei avaldata ilmselt enne õppuse lõppemist.

President reservväelastele: meil on reaalsed üksused, mitte paberarmee

Kaitseväe harjutusala Männikul külastas laupäeval ka president Kersti Kaljulaid, kes kohtus seal lisaõppekogunemisele kogunenud reservväelastega. Lisaks külastas riigipea Ülemistel toimunud Kaitseliidu õppust "Põhjatäht".

„Meie kaitsevõime tugineb reservväelastele, kes peavad olema suutelised ühise üksusena tegutsema. See, et vaid ööpäevase etteteatamisega õnnestus mehitada 88 protsenti reservüksustest, on tähelepanuväärne. See on väga hea tulemus, mille eest tuleb tunnustada nii reservväelasi, aga ka nende peresid ja kõiki Eesti inimesi," sõnas Kaljulaid.

Eraldi tänas ta ka tööandjaid ja ülikoole mõistva suhtumise eest, kui esmaspäeval peaks mõni tudeng või töötaja olema nädalavahetuse õppusest veel korralikult välja puhkamata.

Presidendi sõnul peitub Eesti julgeoleku kõige tähtsam võti vabas, enesekindlas, mõttekaaslastega kokkuhoidvas ja koostööd tegevas Eesti inimeses. "Kui sa tead, kes seisab sinu kõrval, siis ei ole oluline, kes on sinu vastas. Ja praegune lisaõppekogunemine, aga ka samal ajal toimuvad teised kaitseväe ja kaitseliidu õppused kinnitavad, et meie heidutus on tõeline, mitte näiv. Meil on reaalsed üksused, mitte paberarmee,“ lisas ta.

Valitsus otsustas neljapäeval oma korraldusega reservväelaste lisaõppekogunemise 2.-5. detsembrini. Kaitsevägi kutsus õppusele „Okas“ Kaitseliidu Võrumaa maleva formeeritava 433. lahingukompanii ning 2014. aastal pärast "Kevadtormi" reservi arvatud 10. staabi- ja sidepataljoni staabikompanii. Kutsed saadeti 303 reservväelasele.

Sel aastal kehtima hakanud riigikaitseseadus annab võimaluse reservväelased 24 tunni jooksul kokku kutsuda.

Kaitseliidu Põhja maakaitseringkond korraldab 3.-4. detsembrini õppuse "Põhjatäht", mis keskendub olukorrale, kus Kaitseliit peab kiirkorras reageerima Tallinna lennujaama ning politsei- ja piirivalveameti abipalvele tagada lennujaama lähijulgeolek ja kaitse võimaliku vaenlase eest.